Taipei 101

Taipei 101 () on Taiwanin Taipeissa sijaitseva pilvenpiirtäjä ja maamerkki, joka otettiin käyttöön 31. joulukuuta 2004. Sen suunnitteli arkkitehtitoimisto C.Y. Lee & Partners.

Rakennus on 508 metriä korkea, ja se oli maailman korkein rakennus vuoteen 2010 asti, jolloin Dubaissa sijaitseva Burj Khalifa valmistui. Torni on Taiwanin korkein, Aasian kahdeksanneksi korkein ja maailman 11. korkein rakennus. 

 Tekniset tiedot 
Taipei 101:n korkeus on 508 metriä, ja siinä on 101 maanpäällistä ja viisi maanalaista kerrosta. Rakennuksessa on yhteensä 61 hissiä, joissa on ilmanpaineen vaihtelun mahdollistava koneisto. Erittäin nopeita hissejä on kaksi, ja niillä matka viidennestä kerroksesta 89. kerroksen näköalatasanteelle vie 37 sekuntia. Pikahissien vauhti on 17 metriä sekunnissa, ja niiden koneiston on valmistanut suomalainen Kone. Rakennuksen kerrospinta-ala on 412 500 neliömetriä, josta toimistokäyttöön on varattu 198 000 neliömetriä. Rakennus on väritykseltään vihreä.

Rakennus maksoi 58 miljardia uutta Taiwanin dollaria, ja siitä tuli siten historian kallein pilvenpiirtäjä.

 Sijainti 
Taipei 101 sijaitsee arvokkaalla kiinteistöalueella	Xinyissä. Alue on maanjäristysaltista, minkä lisäksi siihen osuu usein voimakkaita tuulia. 

 Arkkitehtuuri 
Taipei 101:n suunnitteli arkkitehtitoimisto C. Y. Lee & Partners. Insinöörinä toimi kansainvälinen insinööritoimisto Thornton Tomasetti, ja tornin omistaa Taipei Financial Center Corporation.

Taipei 101 on saanut vaikutteita pagodeista, ja se muistuttaa bambun vartta. Rakennus koostuu kahdeksasta ulospäin leviävästä osiosta, joista jokainen sisältää niin ikään kahdeksan kerrosta, sillä numeroa kahdeksan pidetään kiinalaisessa kulttuurissa onnennumerona. Tornissa ei ole 44. kerrosta, koska sitä pidetään puolestaan epäonnennumerona. Kerros on korvattu numerolla 43, ja virallinen 43. kerros kerroksella 42A. 

Tornin vakauden varmistamiseksi kerroksien 87 ja 91 välille on asennettu painava massavaimennin, joka liikkuu tuulessa tai maanjäristyksessä sitä vastakkaiseen suuntaan vakauden ylläpitämiseksi. Massavaimennin on halkaisijaltaan 5,5 metriä ja painaa 660 tonnia. Rakennus itsessään on suunniteltu kestämään yli seitsemän Richterin asteikon maanjäristyksiä ja vain kerran sadassa vuodessa esiintyviä myrskytuulia.

Rakennuksen perustaksi maahan kaivettiin 380 paalua 80 metrin syvyyteen, ja niistä jokainen on halkaisijaltaan 1,5 metriä. Rakennusta ympäröi ulko- ja sisäpilarit yhdistävä teräsrunko. Tornin rakenne on joustava sen teräsbetonirakenteen myötä. Torni oli vuonna 2024 Taiwanin korkein, Aasian kahdeksanneksi korkein ja maailman 11. korkein rakennus.

 Historia 
Ennen Taipei 101:stä maailman korkein rakennus oli Malesian Kuala Lumpurissa sijaitsevat Petronas Towersit. Taipei 101:n urakoitsijana toimivat pääsääntöisesti Samsung Engineering & Construction ja KTRT Joint Venture. Tornin kaivamistyöt aloitettiin tammikuussa 1998, ja siitä tuli maailman korkein rakennus lokakuussa 2003. Yleisölle se avattiin marraskuussa. 

Viralliset avajaiset pidetiin vuoden 2004 uudenvuodenaattona. Avaamisen aikoihin yli 30 prosenttia toimistotiloista oli ostettu. Joulukuussa 2005 rakennuksen epäiltiin aiheuttaneen kaksi maanjäristystä alueella sen maahan antaman paineen vuoksi. Taipei 101 menetti vuonna 2007 asemansa maailman korkeimpana rakennuksena Dubaihin valmistuneelle Burj Khalifalle.

 Nähtävyytenä 
Taipei 101 on suosittu matkailunähtävyys, ja vuonna 2023 sen näköalatasanteilla vieraili 1,29 miljoonaa ihmistä. Rakennuksessa on yleisölle avoimet näköalatasanteet kerroksissa 88, 89 ja 91. Ensimmäinen on rakennettu siten, että siitä näkee massavaimentimen. Seuraava tasanne on sisätasanne, ja 91. kerroksessa sijaitsee ulkotasanne. Ylimmässä kerroksessa sijaitseva tasanne ei ole avoinna yleisölle. Rakennuksen alimmissa maanpäällisissä kerroksissa sijaitsee ylellinen ostoskeskus. 

Rakennus valaistaan vuosittain uutena vuotena ilotulituksella. Ennen niiden laukaisua vuoden viimeiset kahdeksan sekuntia lasketaan jokaisen kahdeksan osion avulla alhaalta ylöspäin siten, että yksi osio valaistaan joka sekunti. Näytös kestää yhteensä 3–4 minuuttia.

 Ekologisuus 
Taipei 101 on saanut ympäristöystävällisyydestään kolme kertaa platinatason LEED-sertifikaatin. Niistä ensimmäinen myönnettiin vuonna 2011, toinen 2016 ja kolmas 2021.

 Kuvia 

 Lähteet 

 Aiheesta muualla 

 Taipei 101 -ostoskeskuksen sivusto  

Luokka:Taipein rakennukset ja rakennelmat
Luokka:Pilvenpiirtäjät
Luokka:72.2 Rakennukset, rakennustyypit